
JERONI ORELL CASASNOVAS va néixer a Sóller el 6 de 
juny de 1924. Féu els primers estudis al col-legi de "Ca'l Bisbe 
Nadal" que estava dirigit pels germans de les Escoles 
Cristianes (La Salle). Fou a una excursió a Bàlitx, en 
companyia dels germans d'aquest centre, un d'ells deixeble del germà Bianor, quan 
tingué lloc el seu pimer contacte amb la botànica, essent Carlina corymbosa la 
primera planta que va conèixer. 

Més tard va estudiar al centre que 
aquesta Ordre tenia al Pont d'Inca. 
Aleshores va tenir ocasió de prendre 
contacte amb l'herbari Bianor, la qual 
cosa el va estimular a continuar i, en 
bona mesura, dirigir la seva relació cap 
al món de la botànica. Després va 
cursar magisteri a Ciutat i exercí com a 
professor a Ciutat, Pont d'Inca, Sóller i 
Biniaraix, fins al 1967, any en què, 
determinat per motivacions familiars i 
per la seva afecció pel món de les 
plantes, va demanar l'excedència. 

La vida i les activitats ciutadanes 
foren greument trasbalsades per la 
guerra 1936-39. A Mallorca tan sols un 
reduit grup de persones mantenien 
activitats —naturalístiques. Amb una 
d'elles, Llorenç Garcies Font, apotecari 
d'Artà, va fer la seva primera excursió 
botànica al Puig Major i a sa Coma de 
n'Arbona, el 18 de juliol de 1942. 

El 1947, mitjançant el mateix 
Llorenç Garcies Font, entrà a formar 
part de la Societat d'Història Natural de 
les Balears, on va destacar per la seva 
activitat. 

El 1980 esdevé membre fundador de l'associació "Museu Balear de Ciències 
Naturals" de Sóller, centrant la seva activitat a la realització de l'herbari del Museu 
i prenent part en la iniciativa de creació del Jardí Botànic. L'any 1994 la mateixa 

associació el va nomenar Soci d'Honor. 

Destacat col-laborador de molts botànics que visitaven l'illa, va intervenir a 
importants recerques. D'entre totes, destaquen les realitzades sobre falgueres de 
la vall de Sóller amb els Drs. Lovis, Bennert, Rasbach i Reichstein, o les 
relacionades amb el Prof. Ehrendorfer de Viena, el Dr. Sleep d'Anglaterra, el Prof. 
Pignatti de Roma o el Dr. Erben de Munich. 

Històricament molt vinculat amb els botànics instal-lats a Barcelona i a 
Mallorca, mantingué una repetida i estable relació amb els Profs. Antoni i Oriol de 
Bolòs, amb la Dra. M. Àngels Cardona i darrerament amb el Dr. Àngel Romo de 
Barcelona. A Mallorca destaquen les que havia tingut amb Ll. Garcies Font, amb 
Pere Palau i amb el Pare F. Bonafè. 

Una part important de la seva activitat com a naturalista ha quedat present 
al seu herbari i al Jardí Botànic de Sóller. Una altra es reflecteix a les seves 
publicacions científiques. Publicà els seus articles al Bolletí de la Societat d'Història 
Natural de les Balears, a Collectanea Botanica - un d'ells signat amb la seva 
esposa- i al Butlletí de la Institució Catalana d'Història Natural —col-laboració amb 
C. Benedí i J.J. Orell una i amb A.M. Romo l'altre—. Cal esmentar, també, les 
seves col-laboracions de divulgació (un llibre, distints fullets i articles al setmanari 
"Sóller") i els epònims: Asplenium orellii Lovis 8. Reichstein i Limonium orelli Erben. 

Recol-lector constant, guard a la memòria una imatge seva trescant entre 
joncs i estepes, a Sa Mesquida de Menorca, una horabaixa fosca sota una forta 
pluja, per tal de trobar la rara Vicia bifoliolata, mantingué un intens esperit de 
relació amb les plantes, des d'aquella primera Carlina corymbosa fins els darrers 
Limonium que cuidava a casa seva, que ara són al, també seu, Jardí Botànic de 
Sóller. 

Una necessària i delicada intervenció quirúrgica el va obligar a anar a 
Barcelona. Malgrat aquesta circumstància, quan el vam acomiadar, tot fent projec- 
tes per a l'herbari del Jardí Botànic de Sóller, no ens havíem fet la imatge de que 
no el tornaríem a veure. Ens deixava per sempre el 31 de maig de 1995. 


Els seus amics no l'oblidaran. 


Lleonard Llorens 

